નવી દિલ્હી: સસ્તા દરે મળતું ઓનલાઇન ડેટા કનેક્શન અને સ્માર્ટફોન્સના કારણે ભારતમાં વધુને વધુ લોકો ઓનલાઇન આવી રહ્યા છે. એક અંદાજ પ્રમાણે વર્ષ 2020 સુધીમાં 650 મિલિયનથી પણ વધુ ભારતીયો ઇન્ટરનેટ સાથે કનેક્ટ થઇ જશે. આ આંકડો અમેરિકાની વસ્તી કરતા બેગણો છે. ઇન્ટરનેટ સાથે કનેક્ટ થયેલા ભારતીયોનો મોટો હિસ્સો માહિતી મેળવવા અને અમુક પ્રશ્નોના જવાબ મેળવવા માટે ઓનલાઇન સર્ચ કરતા હોય છે. ત્યારે ગૂગલે તેના 'યર ઇન સર્ચ રિપોર્ટ'નું 3જું એડિશન બહાર પાડ્યું છે. આ રિપોર્ટમાં મુખ્ય ઓનલાઇન ટ્રેન્ડ્સને હાઇલાઇટ કરવામાં આવ્યા છે, જેમાં છેલ્લા એક વર્ષમાં ભારતીય કન્ઝ્યુમર્સનું બિહેવિયર, તેમના પ્રેફરન્સીસ અને માર્કેટર્સ પર તેની સંભવિત અસરોનો સમાવેશ કરવામાં આવ્યો છે. ગૂગલે આ રિપોર્ટ DivyaBhaskar.com સાથે એક્સક્લૂસિવલી શેર કર્યો છે.